Forslag til EUROPA-PARLAMENTETS OG RÅDETS BESLUTNING om tilpasning af de finansielle overslag efter bevillingsudnyttelsen Forelagt af Kommissionen for Europa-Parlamentet og Rådet i henhold til punkt 16 - 18 i den interinstitutionelle aftale af 6. maj 1999

BEGRUNDELSE

I den interinstitutionelle aftale af 6. maj 1999 fastslås det i punkt 16-18, at Kommissionen skal forelægge budgetmyndighedens to parter de tilpasninger af de finansielle overslag, som anses for nødvendige i forhold til bevillingsudnyttelsen.

Denne procedure omfatter:

-en tilpasning af de samlede betalingsbevillinger for at sikre en passende udvikling i forhold til forpligtelsesbevillingerne;

-ved den tilpasning, der foretages i 2001, og i tilfælde af forsinkelser i forbindelse med vedtagelsen af programmerne for strukturforanstaltninger, fremførsel til følgende regnskabsår, med forhøjelse af de tilsvarende udgiftslofter, af de bevillinger, der ikke er udnyttet i løbet af regnskabsåret 2000. Budgetmyndighedens to parter har forpligtet sig til at godkende denne overførsel.

Den undersøgelse af bevillingsudnyttelsen i 2000, som Kommissionen har foretaget på grundlag af ovenstående to aspekter, har ført til, at budgetmyndigheden forelægges nærværende forslag til tilpasning af de finansielle overslag.

1. Overførsel til følgende regnskabsår af bevillinger til strukturforanstaltninger, som ikke er udnyttet i 2000 på grund af forsinkelser i forbindelse med vedtagelsen af programmerne

1.1. Anvendelsesområdet for punkt 17 i den interinstitutionelle aftale

I modsætning til den foregående interinstitutionelle aftale indebærer den nye aftale ikke, at princippet om, at de ikke-udnyttede bevillinger skal overføres, gælder for hele udgiftsområde 2 og for hele den periode de finansielle overslag vedrører. Muligheden for overførsel er således nu begrænset til at gælde for de ikke-udnyttede bevillinger i udelukkende det første år af de finansielle overslag og forudsætter en forsinkelse i forbindelse med vedtagelsen af programmerne.

Muligheden for overførsel gælder for de foranstaltninger, der indgår i et flerårigt program, som er fastlagt i begyndelsen af perioden, og som løber i hele den periode, de finansielle overslag vedrører. Dette er tilfældet for de foranstaltninger, der henhører under strukturfondenes og fællesskabsinitiativernes mål 1, 2 og 3.

Disse programmer er fordelt mellem de modtagende medlemsstater, ligeledes over hele perioden. I henhold til de nye regler om indgåelse af forpligtelser (der indgås automatisk forpligtelser i årlige trancher), kan en underudnyttelse af de forudsete bevillinger kun opstå i begyndelsen af perioden og på grund af forsinkelser i forbindelse med vedtagelsen af programmerne.

For så vidt angår nyskabende aktioner og teknisk bistand er der foretaget en overførsel på 104 mio. i løbet af regnskabsåret fra disse budgetposter for at supplere finansieringen af programmerne i perioden 1994-1999. Under hensyntagen til denne overførsel udgør de uudnyttede bevillinger under disse poster 31 mio., heraf 23 mio. vedrørende nyskabende aktioner under EFRU. Normalt er nyskabende aktioner ikke genstand for en flerårig programmering, hvilket er årsagen til, at beløbet ikke er medtaget i de foreslåede overførsler til senere regnskabsår. Det skal dog bemærkes, at de retningslinjer, der for nylig er vedtaget af Kommissionen for nyskabende aktioner [1], efter udtalelse fra Europa-Parlamentet, vidner om en ændring i denne praksis for EFRU's vedkommende; de nyskabende aktioner vil fremover blive gennemført inden for rammerne af flerårige programmer på samme betingelser som programmerne under mål 1 og mål 2 og fællesskabsinitiativerne. Kommissionen ønsker at henlede budgetmyndighedens opmærksomhed på denne særlige situation.

[1] Retningslinjer for EFRU's nyskabende aktioner [KOM(2001) 60 af 31. januar 2001]

Derimod henhører foranstaltninger under Samhørighedsfonden og teknisk bistand ikke under begrebet flerårige programmer, også selv om gennemførelsen af visse aktioner kan vare mere end et år. En underudnyttelse af bevillingerne i løbet af det første år kan ikke direkte tilskrives en forsinkelse i forbindelse med vedtagelsen af programmer, der dækker hele perioden. Desuden er det sandsynligt, at underudnyttelsen vil gentage sig de følgende år.

1.2. Underudnyttelsen i 2000 af forpligtelsesbevillingerne til strukturfondene og deres overførsel til senere regnskabsår (se tabel 1)

De forpligtelsesbevillinger, der er annulleret i 2000, dvs. ikke anvendt i 2000 og ikke fremført til 2001, udgør 6 152,3 mio. EUR.

Den foreslåede fordeling på årene 2002-2006 af beløbene, der skal overføres, er foretaget efter de berørte programkategorier. Det ledende princip har været at foretage en opdeling i lige store årlige trancher. Hvad angår mål 2 er der dog taget hensyn til, at visse områder i 2006 ikke længere vil være berettiget til disse foranstaltninger. For fællesskabsinitiativernes vedkommende tager den anvendte profil sigte på at udjævne den oprindelige programmering.

1.3. Indvirkningen af de foreslåede overførsler på udviklingen i de tilsvarende betalingsbevillinger

I henhold til de nye bestemmelser for strukturfondene skal de betalinger, som Kommissionen foretager som følge af medlemsstaternes anmodninger om tilbagebetaling, afhænge af, om programmerne rent faktisk er gennemført. Betalingerne, som i de finansielle overslag er sat til forholdsvis lave beløb for de to første år, er ikke længere automatisk knyttet til forpligtelserne, som indgås i faste årlige trancher. I praksis tjener de årlige forpligtelser hovedsagelig som grundlag for anvendelse af reglen om, at alle forpligtelser fra år n, som ikke er afviklet (under hensyntagen til betalte acontobeløb) ved udløbet af år n+2, i princippet skal annulleres.

Spørgsmålet er derfor, om forsinkelsen i forbindelse med vedtagelsen af visse programmer, som medfører overførsel af forpligtelsesbevillingerne, vil få betydning for, på hvilket tidspunkt betalingsanmodningerne sendes til Kommissionen.

En forsinkelse i forbindelse med vedtagelsen af programmer bør ikke medføre en tilsvarende forsinkelse i betalingerne, eftersom startdatoen for udgifternes støtteberettigelse er den dato, hvor en plan, der betragtes som gyldig, forelægges Kommissionen, og ikke den dato, hvor programmet vedtages. Hvis der imidlertid konstateres en forsinkelse i betalingsanmodningerne, vil dette sandsynligvis føre til en tidsmæssig forskydning af de planlagte årlige beløb frem for til ændring af deres udviklingsprofil. Dette vil øge de resterende beløb, der skal betales efter 2006.

Det forekommer derfor ikke på nuværende tidspunkt berettiget at foretage en forhøjelse af betalingsbevillingerne over perioden 2002-06 i tilknytning til overførslen af forpligtelserne. Situationen vil imidlertid blive vurderet igen ved de senere årlige tilpasninger af de finansielle overslag i lyset af de betalingsanmodninger, som medlemsstaterne rent faktisk fremsætter.

2. Sikring af en passende udvikling i forpligtelser og betalinger

Et af formålene med de finansielle overslag er at sikre, at forpligtelserne og betalingerne får et passende forløb.

Tilpasningen af de finansielle overslag er en anledning til at kontrollere, på baggrund af budgetgennemførelsen, at den forbindelse, der etableres, når den finansielle ramme fastsættes, forbliver gyldig og om nødvendigt at justere det samlede loft for betalingsbevillinger.

I praksis består kontrollen i, at man sammenligner udviklingen i de uindfriede forpligtelser svarende til de lofter for forpligtelser og betalinger, som er fastsat i de finansielle overslag, med den faktiske udvikling i de uindfriede forpligtelser, som den fremgår af budgetgennemførelsen. En ændring i de faktisk konstaterede uindfriede forpligtelser, som er større end den, der er medtaget i de finansielle overslag, vil medføre, at de potentielle betalinger i den resterende periode blive større end oprindelig planlagt i den finansielle ramme, og der vil således være risiko for, at det samlede loft for betalinger er utilstrækkeligt, hvis lofterne for forpligtelser udnyttes fuldt ud.

2.1. Forholdet mellem forpligtelser og betalinger i de finansielle overslag for 2000-2006

Det forhold mellem udviklingen i bevillinger til forpligtelser og udviklingen i bevillinger til betalinger, som blev fastlagt ved opstillingen af de finansielle overslag for 2000-2006, var baseret på følgende fremgangsmåde:

a) De uindfriede forpligtelser, der blev forudset ved slutningen af 1999, blev anslået under afventning af resultaterne af gennemførelsen af 1999-budgettet.

b) Det blev antaget, at de årlige lofter for forpligtelser ville blive fuldt ud opført på budgettet og anvendt.

c) Den metode, der anvendes til at anslå det nødvendige niveau for betalinger, varierer alt efter den pågældende udgiftskategori.

-Når det drejer sig om ikke-opdelte bevillinger, afvikles forpligtelserne inden for samme regnskabsår, og der opstår således ikke uindfriede forpligtelser. Udgiftsområderne 1, 5 og 6 (monetær reserve og reserve til lånegarantier) omfatter ikke-opdelte bevillinger.

-Hvad angår strukturfondene (udgiftsområde 2) har ændringen af forvaltningsreglerne for disse fra 2000 medført en særlig beregnings metode for de nødvendige årlige betalinger. Der er identificeret tre komponenter: afvikling af uindfriede forpligtelser fra den foregående periode, de acontobeløb, der skal betales i de to første år af den nye programmeringsperiode og de årlige betalinger som svar på de indgivne betalingsanmodninger.

-For så vidt angår de øvrige udgiftskategorier er overslagene over de nødvendige betalinger udarbejdet på grundlag af en forventet gennemsnitlig tidsplan for afvikling af de indgåede forpligtelser (forpligtelser afviklet inden 2000, forpligtelseslofter fra 2000 og fremefter).

Tabel 2 viser, for udgiftskategorier med opdelte bevillinger, resultaterne af disse beregninger for 2000, sådan som de indgår i de finansielle overslag.

2.2. Sammenligning med budgetgennemførelsen.

Budgetgennemførelsen er ligeledes vist i tabel 2. Dette giver anledning til nedenstående konklusioner (tabellens sektion D).

a) De udestående forpligtelser ved slutningen af 1999 var 1 915 mio. EUR højere end anslået, da den finansielle ramme for 2000-2006 blev vedtaget. Dette højere niveau skyldes hovedsagelig gennemførelsen i 1999 af Samhørigheds fonden og i mindre omfang de interne politikker under udgiftsområde 3.

b) Den faktiske nedgang i omfanget af uindfriede forpligtelser fra den foregående periode som følge af betalinger eller frigørelser i 2000 er praktisk taget den samme som tallet i de finansielle overslag for dette år (forskellen er på kun 179 mio.). Forsinkelsen for Samhørighedsfondens vedkommende blev opvejet af, at de uindfriede forpligtelser i forbindelse med strukturfondene og udgifts område 3 blev nedbragt hurtigere end forventet.

c) Betalingerne vedrørende nye forpligtelser i 2000 har sammen med de bevillinger til forpligtelser og betalinger, der er fremført til 2001, ført til en stigning i de uindfriede forpligtelser, som samlet er 600 mio. EUR lavere end forudset i de finansielle overslag.

-Hvad angår strukturfondene er stigningen i uindfriede forpligtelser, som er et resultat af gennemførelsen af nye aktioner i 2000, betydelig mindre end oprindelig forventet. Dette skyldes forsinkelsen i forbindelse med indgåelsen af programmerne, medens en ret stor del af aconto betalingerne er foretaget. De mulige følger af denne situation for udviklingen i de fremtidige betalinger er omtalt under ovenstående punkt I.3.

-Derimod kan der konstateres en betydelig forsinkelse i forhold til det forventede i afviklingen af nye forpligtelser i 2000 inden for Samhørighedsfonden, og der er stort set ikke foretaget nogen betalinger under førtiltrædelsesinstrumenterne ISPA og SAPARD.

Som helhed tyder udviklingen i omfanget af udestående forpligtelser efter gennemførelsen af 2000-budgettet på nuværende tidspunkt ikke på, at det loft for bevillinger til betalinger, der er anvendt i de finansielle overslag, vil være utilstrækkeligt. Hvis der alligevel skulle opstå behov for betalinger i 2002, som ikke kan forudses på nuværende tidspunkt, vil de med sikkerhed kunne dækkes af den manøvremargen, som budgettet og budgetgennemførelsen efterlader under det nuværende loft.

Under alle omstændigheder vil det i forbindelse med de årlige undersøgelser med henblik på tilpasning, der er forudset i den interinstitutionelle aftale, blive vurderet, om loftet for bevillinger til betalinger kan dække de faktiske behov. Ved denne lejlighed vil der på grundlag af informationer opnået efter den finansielle rammes første anvendelsesår blive lagt særlig vægt på:

-udviklingen i de betalingsanmodninger, som medlemsstaterne forelægger vedrørende strukturfondene

-afviklingstempoet for forpligtelser under Samhørighedsfonden, specielt for at fastslå, om forsinkelser i forhold til forventningerne i de finansielle overslag indhentes

-udviklingen i betalinger under de to nye førtiltrædelsesinstrumenter, ISPA og SAPARD.

>REFERENCE TIL EN GRAFIK>

>REFERENCE TIL EN GRAFIK>

2001/0075 (COD)

Forslag til EUROPA-PARLAMENTETS OG RÅDETS BESLUTNING om tilpasning af de finansielle overslag efter bevillingsudnyttelsen

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til punkt 16-18 i den interinstitutionelle aftale af 6. maj 1999 om budgetdisciplin og forbedring af budgetproceduren [2],

[2] EFT C 172 af 18. juni 1999, s. 1

under henvisning til forslag fra Kommissionen [3],

[3] EFT C [...] af [...], s. [...].

i overensstemmelse med afstemningsreglerne i traktatens artikel 272, stk. 9, femte afsnit, og

ud fra følgende betragtninger:

(1) De finansielle overslag for 2000-2006 bør tilpasses for at tage hensyn til bevillingsudnyttelsen i 2000.

(2) Som følge af en forsinkelse i forbindelse med vedtagelsen af visse programmer vedrørende strukturforanstaltninger har der ikke kunnet indgås forpligtelser i 2000 for et beløb på 6 152,3 mio. EUR af de forudsete bevillinger til strukturfondene, ligesom bevillingerne heller ikke har kunnet fremføres til 2001. I henhold til punkt 17 i den interinstitutionelle aftale skal beløbet fremføres til følgende år, hvorved der sker en forhøjelse af de tilsvarende udgiftslofter for bevillinger til forpligtelser.

(3) Budgetgennemførelsen i 2000 viser ikke på nuværende tidspunkt, at der er behov for at foretage en tilpasning af det samlede loft for bevillingerne til betalinger. Situationen i denne henseende vil blive taget op til vurdering i forbindelse med hver af de kommende tilpasninger -

VEDTAGET FØLGENDE BESLUTNING:

Artikel 1

De årlige lofter for underudgiftsområdet "Strukturfonde" (bevillinger til forpligtelser) under udgiftsområde 2 i de finansielle overslag forhøjes med nedenstående beløb, udtrykt i millioner EUR i løbende priser.

>TABELPOSITION>

Artikel 2

De finansielle overslag for EU-15 og den finansielle ramme for EU-21, efter den tekniske tilpasning for 2002 til udviklingen i BNI, samt de priser og tilpasninger, der er omfattet af denne beslutning, er vedlagt som bilag.

Udfærdiget i Bruxelles, den .[...]

På Europa-Parlamentets vegne På Rådets vegne

Formand Formand

[...] [...]

>REFERENCE TIL EN GRAFIK>

>REFERENCE TIL EN GRAFIK>